বাবা-মায়ের সামনেই গঙ্গায় তলিয়ে গেল যুবক! চাঞ্চল্য কল্যাণীতে

ওয়েব ডেস্ক : বাবা-মায়ের সামনেই গঙ্গায় (Ganga) ডুবে গেলেন এক যুবক। মর্মান্তিক এই ঘটনাটি ঘটেছে নদিয়ার (Nadia) কল্যাণীতে (Kalyani)। দেবীপক্ষের শুরুতেই বাবা-মায়ের চোখের সামনেই জলের স্রোতে তলিয়ে যান ওই যুবক। জানা গিয়েছে, ওই যুবকের নাম প্রবাহ পাল। বয়স ২৫।

পুলিশ ও স্থানীয় সূত্রে খবর, ওই যুবক হরিণঘাঁটা বিরহী হাঁট পাড়ার বাসিন্দা। সোমবার সকালে মা-বাবার সঙ্গে তিনি নদিয়ার কল্যাণীতে (Kalyani) গঙ্গা স্নান করতে গিয়েছিলেন। গঙ্গায় স্নান করার সময় প্রবল জলের স্রোতে ওই যুবক ভেসে যান। এর পরেই আতঙ্কিত হয়ে চিৎকার করতে শুরু করেন যুবকের মা-বাবা। তা শুনে সেখানে ছুটে আসেন স্থানীয়রা। কিন্তু ততক্ষণে জলের তলায় তলিয়ে যান যুবক।

আরও খবর : জাল স্বাক্ষরের অভিযোগে গ্রেফতার বিদ্যালয়ের প্রধান শিক্ষিকা

এর পরেই খবর দেওয়া হয় চাকদহ থানায়। দ্রুত ঘটনাস্থলে পৌঁছয় পুলিশ (Police)। তার পরেই গঙ্গায় শুরু হয় তল্লাশি। নামানো হয় ডুবুরিও। কিন্তু বেলা বাড়লেও যুবকের কোনও খোঁজ মেলেনি বলে খবর। তবে পুলিশ আশেপাশের ঘাটগুলিতে নজর রাখছে। কিন্তু এই ঘটনায় শোকে পাথর হয়ে গিয়েছে নিহতের বাবা-মা।

জানা গিয়েছে, ছোট থেকেই পড়াশোনায় ভালো ছিলেন প্রবাহ পাল। স্কুলের টপারও ছিলেন। তাঁর বাবা দিলীপকুমার পাল ছিলেন বিরহী নেতাজি বিদ্যাভবনে প্রাক্তন শিক্ষক। মা বন্দনা পাল হলেন গৃহবধু। মর্মান্তিক এই ঘটনায় মৃতের পরিবারের পাশাপাশি এলাকাতেও নেমে এসেছে শোকের ছায়া।